b'\n_START_ARTICLE_\nEdvard Konrad\n_START_SECTION_\nBiografija\n_START_PARAGRAPH_\nRojen 16.7.1937 v Pan\xc4\x8devu. Diplomiral je leta 1964 iz psihologije na Filozofski fakulteti v Ljubljani. Deset mesecev se je izpopolnjeval na psiholo\xc5\xa1kem in\xc5\xa1titutu Akademije pedago\xc5\xa1kih znanosti v Moskvi. Magistrski \xc5\xa1tudij iz industrijske psihologije je zaklju\xc4\x8dil leta 1973, doktorski naziv iz psiholo\xc5\xa1kih znanosti pa si je s temo Ocenjevanje ogro\xc5\xbeenosti dela in stali\xc5\xa1\xc4\x8da do varnosti pridobil leta 1975. Na Oddelku za psihologijo se je zaposlil leta 1964 kot asistent za industrijsko psihologijo. Med letoma 1982 in 1984 je bil tudi predstojnik Oddelka za psihologijo, kot redni profesor za psihologijo dela pa se je leta 2008 upokojil.\n_START_SECTION_\nPedago\xc5\xa1ko delo\n_START_PARAGRAPH_\nZaposlen je bil kot asistent in kasneje predavatelj oziroma profesor pri predmetu Psihologija dela in organizacije za \xc5\xa1tudente \xc4\x8detrtega letnika. Bil je tudi mentor na podiplomskem \xc5\xa1tudiju Psihologija dela in organizacije in mentor 5 doktorskih disertacij.\n_START_SECTION_\nRaziskovalno delo\n_START_PARAGRAPH_\nUkvarjal se je s podro\xc4\x8dji kot so motivacija pri delu, organizacijska kultura in psiholo\xc5\xa1ka klima v organizaciji, vodenje in delovne kariere. Sodeloval je z delovnimi organizacijami v zvezi z organizacijskim razvojem in pomagal pri izobra\xc5\xbeevanju vodstvenega kadra. Sodeloval je v mednarodnih projektih kot sta First Organizational Climate/Culture Unified Survey (Katolieke Universiteit Leuven) in Global Leadership And Organizational Effectiveness Research Project (University of Pennsylvania).'